আরও বাড়ল দূষণ! ‘অতি খারাপ’ পর্যায়ে দিল্লি, AQI ৩৩৩

ওয়েবডেস্ক– আরও দূষণ (Delhi Pollution) ! ক্রমশই ধোঁয়াশার চাদরে ডুবে যাচ্ছে দিল্লি। এক ভয়াবহ অবস্থার সম্মুখীন হচ্ছে রাজধানী। স্বাস্থ্য ঝুঁকিতে দিল্লিবাসী। শ্বাসকষ্ট থেকে চোখ জ্বালা রাজধানীর মানুষের অঙ্গের সাথী। শুক্রবারের পর শনিবার সকালেও এক অবস্থা। দূষণের মাত্রা আরও বাড়ল। ভোর থেকেই মারাত্মক দূষণের মুখোমুখি দিল্লি। এতটাই ধোঁয়াশা যে কাছের জিনিসও চোখে দেখা যাচ্ছে না। শনিবার দূষণের মাত্রা তথা গড় একিইউআই ৩৩৩। অর্থাৎ ‘অতি খারাপ’। সেইসঙ্গে বাড়ছে ঠান্ডা। শুক্রবার ছিল ডিসেম্বরের সবচেয়ে শীতল দিন। তাপমাত্রা ছিল ৫.৬ ডিগ্রি সেলসিয়াসে। দূষণের মাত্রা সবচেয়ে বেশি মুন্দকায়।

কেন্দ্রীয় দূষণ নিয়ন্ত্রণ পর্ষদ (Central Pollution Control Board) সিপিসিবির (CPCB) দেওয়া তথ্য অনুসারে সকাল ৭ টায় এই অঞ্চলের AQI ছিল ৩৮১। আরকে পুরম (৩৬৪), পাঞ্জাবি বাগ (৩৪৮), চাঁদনি চক (৩৪৮), রোহিণী (৩৭৪), বিবেক বিহার (৩০৯), বাওয়ানা (৩৭৫), সিরি ফোর্ট (৩৪৩), ওয়াজিরপুর (৩৫৯), আনন্দ বিহার (৩৬৬), অশোক বিহার (৩৪৮) ও সোনিয়া বিহার (৩৫২)। দ্বারকা (২৬০), মন্দির মার্গ (২৫৬), আয়া নগর (২৮৯), আইজিআই বিমানবন্দরের (২৬৩)।

উল্লেখ্য, গত বছরেও দিল্লির দূষণের অবস্থা ভয়াবহ অবস্থায় ছিল। এর পর আতশবাজি পোড়ানো থেকে পঞ্জাব-হরিয়ানায় ন্যাড়া পোড়ানোও নিষেধাজ্ঞা জারি করে সুপ্রিম কোর্ট। এই বছরেও একই অবস্থার সাক্ষী থাকল দিল্লি। দীপাবলির সময় দিল্লির মুখ্যমন্ত্রীর রেখা গুপ্তার অনুরোধে সবুজ বাজি পোড়ানোর অনুমতি দেয় সুপ্রিম কোর্ট। সেইসঙ্গে সময় সীমা বেঁধে আদালত। কিন্তু তার পরেও সুপ্রিম নির্দেশ উড়িয়ে চলে রাতভর বাজি পোড়ানো। এই অবস্থায় দূষণ কমাতে ‘ক্লাউড সিডিং’-এর ব্যবস্থা করেছিল দিল্লি সরকার। ট্রায়ালও হয়। কাজের কাজ কিছুই হয়নি, গুচ্ছে টাকা নষ্ট হয়। তিনটি ব্যর্থ ট্রায়াল বাবদ প্রায় ১.০৭ কোটি টাকা খরচ হয়ে গিয়েছে। সম্প্রতি প্রাক্তন আইপিএস অফিসার ও বিজেপি নেত্রী কিরণ বেদি দাবি করেন, দিল্লির যা পরিস্থিতি তাকে কোভিডের সঙ্গে তুলনা করা যায়।

আরও পড়ুন- রেলে না চাইলেও পাবেন লোয়ার বার্থ! কীভাবে? জানুন বড় আপডেট

এই অসহনীয় পরিস্থিতি সহ্যের সীমার বাইরে চলে যাচ্ছে, বলে ক্ষোভ উগরে দিয়েছে দিল্লিবাসী। যন্তরমন্তরের সামনে সরকারের বিরুদ্ধে ক্ষোভ উগরে দেন তারা।

দূষণের মাত্রা যেভাবে বাড়ছে, সেখানে বাড়ির বয়স্ক ও শিশুদের নিয়ে চিন্তায় পরিবার। রাস্তায় বের হলেও মুখে মাস্ক পরে বের হওয়ার পরামর্শ দিয়েছেন চিকিৎসকেরা। এক ‘প্রাণান্তকর’ অবস্থায় দাঁড়িয়ে দিল্লি।

দেখুন আরও খবর-